पाएं अपने शहर की ताज़ा ख़बरें और फ्री ई-पेपरडाउनलोड करें
गांधीनगर। गुजरात के मुख्यमंत्री नरेंद्र मोदी को राष्ट्रीय राजनीति में बड़ी जिम्मेदारी देने के लिए भाजपा ने गोवा में तैयारी पूरी कर ली है। दो दिवसीय राष्ट्रीय अधिवेशन में मोदी को चुनाव प्रबंधन समिति की जिम्मेदारी देने का फैसला लगभग हो चुका है। इसीलिए शुक्रवार को होने वाली पदाधिकारियों की बैठक में संसदीय बोर्ड के सदस्यों को भी शामिल करने का फैसला लिया गया है।
गोवा में भाजपा की राष्ट्रीय कार्यकारिणी की बैठक 8 और 9 जून को हो रही है। इसमें मोदी को इस वर्ष होने वाले पांच राज्यों के विधानसभा चुनाव के प्रबंधन की जिम्मेदारी दी जाएगी। शुक्रवार को अनौपचारिक मुहर के लिए पार्टी पदाधिकारियों की बैठक हो रही है जिसमें संसदीय बोर्ड के सदस्यों को भी मौजूद रहने को कहा गया है। भाजपा उपाध्यक्ष मुख्तार अब्बास नकवी ने पुष्टि की है कि पदाधिकारियों की बैठक में संसदीय बोर्ड के सदस्य भी रहेंगे।
गौरतलब है कि नरेंद्र मोदी को बड़ी जिम्मेदारी सौंपने के पक्ष में पार्टी के कुछ वरिष्ठ नेता नहीं थे, लेकिन उन्होंने पार्टी अध्यक्ष राजनाथ सिंह के इस सुझाव का विरोध नहीं किया है कि मोदी को चुनाव प्रबंधन की जिम्मेदारी दी जाए। पिछले सप्ताह ग्वालियर में जिस तरह से आडवाणी ने मोदी से बढ़कर शिवराज की तारीफ की थी उससे यह आशंका बनी थी कि मोदी की राह राष्ट्रीय राजनीति के लिए कुछ कमजोर हुई है। लेकिन मोदी फिर भी लक्ष्य की ओर बढ़ते दिख रहे हैं। भाजपा का यह कहना कि 'बयान से ज्यादा प्रभाव एक्शन का होता है' साबित करता है कि मोदी का रास्ता साफ हो गया है। हालांंकि प्रधानमंत्री पद की उम्मीदवारी पर भाजपा ने मोदी को अभी तक ग्रीन सिगनल नहीं दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn